text: "Azərsun Holdinq" tərəfindən Kürdəmir rayonu Atakişili kəndində 10 hektar ərazidə ən müasir standartlara uyğun səviyyədə inşa edilmiş, ən müasir texnoloji avadanlıqlarla təchiz edilmiş süd kompleksi yaradılmış və 7 avqust 2013-cü il tarixində cənab Prezident İlham Əliyevin iştirakı ilə istismara verilmişdir. Süd emalı zavodunun xammal ehtiyacını qarşılamaq üçün Kürdəmir rayonunda 500 başlıq ve Hacıqabul rayonu Padarçöl ərazisində isə 2000 başlıq südlük heyvandarlıq ferması və aqrokompleks yaradılmışdır. Ən müasir standartlara uyğun səviyyədə qurulmuş heyvandarlıq komplekslərimizdə əldə edilən yüksək keyfiyyətli südlə süd emalı zavodumuzda müxtəlif çeşidlərdə süd məhsullarının ən yüksək keyfiyyətdə insan əli dəymədən istehsalı həyata keçirilir. Süd emalı zavodu süd emalı sənayesində dünyanın ən qabaqcıl texnoloji avadanlıq istehsalçıları olan Almaniya, İtalya və İsveç firmalarının istehsal etdiyi tam müasir avadanlıqlar ilə təchiz edilmiş və bu da bizə yüksək keyfiyyətdə süd məhsulları istehsalını həyata keçirməyə və həmçinin dünyanın qabaqcıl süd məhsulları istehsalçıları ilə keyfiyyət üzrə rəqabət aparmağa imkan yaratmışdır. Zavod istehsal gücü sutkalıq 250 ton südün yüksək keyfiyyətdə emalını həyata keçirməyə imkan verir.